b'\n_START_ARTICLE_\nHeksogen\n_START_PARAGRAPH_\nHeksogen (heksonit, ciklonit, RDX, T4, 1,3,4-trinitro-1,3,5-triazacikloheksan, ciklotrimetil-trinitramin) je bijela ili svijetlo \xc5\xbeuta kristalna tvar netopljiva u vodi. Dobiva se djelovanjem du\xc5\xa1i\xc4\x8dne kiseline na urotropin (heksametilen-tetramin) uz hla\xc4\x91enje (sli\xc4\x8dno kao oktogen). Naglim zagrijavanjem do 280 \xc2\xb0C \xc5\xbeestoko eksplodira._NEWLINE_Stabilan je za pohranu pa se upotrebljava uglavnom u vojne svrhe kao jak eksploziv. Razorna mu je mo\xc4\x87 ve\xc4\x87a od razorne mo\xc4\x87i trinitrotoluena, pa se smatra jednim od najmo\xc4\x87nijih vojnih brizantnih eksploziva. Osjetljiv je na udar, pa se kao i pentrit upotrebljava flegmatiziran trinitrotoluenom, voskom (njim naj\xc4\x8de\xc5\xa1\xc4\x87e), parafinom ili uljima._NEWLINE__NEWLINE_Za topni\xc4\x8dka zrna upotrebljava se u smjesi s TNT-om pod nazivom Heksotol, Hexoplast (75), Ciklotol, A-IX-2, i dr.. Koristi se i za ru\xc5\xa1enje kao plasti\xc4\x8dni eksploziv koji se sastoji od heksogena koji je flegmatiziran i plastificiran pomo\xc4\x87u raznih ulja kao plastifikatora. Jedan od njih je eksplozivni plasti\xc4\x8dni metak M5A1 u kojemu je eksploziv "Composition C-3" koji sadr\xc5\xbei 88% heksogena i 12% plastifikatora (koji ima 75% parafinskog ulja i 25% poliizobutilena).'